google/wiki40b huggingface dataset:
Maine (Frankrike)

Maine var en av Frankrikes tradisjonelle provinser i før-revolusjonær tid. Navnet må ikke forveksles med La Maine, elven. Det tilsvarer det tidligere grevskapet Maine som også hadde hovedstad i Le Mans. Området er i dag delt inn i departementene Sarthe og Mayenne, og deler av Loire-et-Cher, Eure-et-Loir, og Ornesom. Området har et innbyggertall på rundt 857 000 innbyggere.
Delstaten Maine i USA er antatt oppkalt etter denne provinsen.

Lokalisering

Maine ligger på grensen av provinsen Anjou i sør og Normandie i nord. Maine var i sin tid et stridsemne for de tidligere grevskapet Anjou og hertugdømmet Normandie.

Konflikt og strid

En gang mellom 1045 og 1047 giftet Hugo IV seg med Bertha, datter av Odo II av Blois. Angevinene (Anjou) ønsket ikke at Maine kom inn under Blois’ innflytelse og grev Geoffrey Martel invaderte Maine. Normannerne hadde ingen interesse av å se Maine komme inn under Anjou, og ble trukket inn i konflikten. Den nøyaktige kronologien er uklar, men det er klart at i 1051 døde Hugo IV og borgerne i Le Mans åpnet deres port for angevinene. Til tross for at Anjou fikk effektiv kontroll over det meste av landet greide normannerne erobre flere betydningsfulle festninger langs grensen Maine-Normandie.

Krevet av Normandie

Hugo IVs sønn Herbert II flyktet til det normanniske hoffet, skjønt en del historikere hevder at han var under angevinenes kontroll i noen år først, og hans død i 1062 fremmet en etterfølgerkrise i Maine. Mens landet var på angevinenes hender hadde Anjou sitt eget etterfølgerproblem. Herberts yngre søster Margarete var trolovet til hertug Robert Curthose, sønn av hertug Vilhelm av Normandie, Vilhelm krevde Maine på deres vegne. Andre krav var Herberts tante Biota, søster av Hugo IV, og hennes ektemann Walter, greve av Vexin.

Normannisk invasjon og kontroll

Vilhelm invaderte Maine og tok kontroll over landet på begynnelsen av 1064. Biota og Walter ble tatt til fange da Le Mans ble erobret. De døde en gang senere i 1063, etter sigende forgiftet ifølge ryktene, skjønt det er ingen harde bevis for dette.
Den normanniske kontrollen av Maine sikret den sørlige grensen av Normandie mot Anjou, og det var en faktor som gjorde det mulig for Vilhelm å invadere England i 1066.

Opprør

I 1069 gjorde borgerne av Le Mans opprør mot normannerne. En del av baronene i Manceaux ble med i opprøret, og normannerne ble fordrevet, og unge Hugo V av Maine ble proklamert som greve av Maine. Han var sønn av Azzo d'Este og dennes hustru Gersendis, den andre søsteren av greve Hugo IV. Azzo dro tilbake til Italia og etterlot Gersendis med ansvaret. Den virkelige makten satt en av baronene i Manceaux, Geoffrey av Mayenne.
Kongedømmet Frankrike annekterte Maine i 1203.

Moderne tid

Under den franske revolusjon ble Maine en del av den nyopprettede départementer Mayenne og Sarthe, de er i dag en del av regionen Pays de la Loire.
Huehuetenango

Huehuetenango er en by og en kommune i høylanda vest i Guatemala. Den er hovedstad i departementet Huehuetenango. Byen befinner seg 269 km fra Guatemala by. Kommunen har 108 461 innbyggere (2011) .
Navnet Huehuetenango kommer fra nahuatl og betyr «Forfedrenes sted».
Grafisk semiologi

Grafisk semiologi er en metode som gjør bruk av visuelle variabler i tre persepsjonsnivåer.
Semiologi brukes innen språkvitenskapen om læren om tegn. Med grafikk mener vi i denne sammenheng et system med regler og redskaper for bildeframstilling (grafikk kommer av det greske ordet grafein = tegne).
Redskapene er de visuelle variablene og reglene for bruken av dem. Grafisk semiologi begrenser seg ikke til kart, men grafisk semiologi kan også forstås som læren om karttegn. Kartografen Jacques Bertin var den første som forklarte visuelle variabler og de tre persepsjonsnivåene: (1) lesekart, (2) sebare kart og (3) kommuniserbare kart.
Bertins bok ble opprinnelig skrevet på fransk, men ble i 1981 oversatt til engelsk. Han ble i 1993 tildelt en pris av International Cartographic Association (ICA) for denne boken. Bertins system av grafiske variabler ble opprinnelig knyttet til statiske kart, men det har siden vist seg at en utvidelse til dynamiske kart er holdbar.
Mot slutten av 1980-tallet ble teoriene til Bertin alminnelig kjent utenfor Frankrike og geograf Axel Baudouin introduserte Bertins teorier i kartografiundervisningen i Norge.
Georgius Krauss

Liv og virke

Krauss kom fra en rik handelsfamilie fra Sibiu, og studerte fra 1622 i Cluj, fra 1624 i Sibiu, i 1626 i Strasburg, og i 1627 i Wien. Deretter studerte han i halvannet år i Padova. 
Etter en lang reise på tvers av Italia (Venezia, Ferrara, Firenze, Siena, Viterbo, Roma, Ostia, Napoli, Pozzuoli, Baiae, Messina, Palermo, Siracusa, Trapani, Catania) besøkte han Malta. I 1631 reiste han tilbake til sin hjemby og beskjeftiget seg med handel med Valakia. Fra 1646 var han notar i Sighișoara, der han forble til sin død.
Hans verk Siebenbürgische Chronik (Transilvansk krønike), som beskriver Transilvanias historie mellom 1608 og 1655, blir ansett som en hovedkilde i historieforskningen, siden den inneholder flere hendelser han selv deltok i.
Nosavana

Utseende

Nokså små (ikke over 10 millimeter), lyst brunspraglete trebukker. Antennene er omtrent så lange som kroppen, med lange hår. Pronotum er tønneformet uten pigger på sidene, dekkvingene parallellsidige.

Utbredelse

Slekten er bare kjent fra Laos.
Johann Christoph Kellner

Biografi

Kellners var sønn av den tyske komponisten Johann Peter Kellner. I 1754 gikk han på latinskole i Gotha, fra 1755 fikk han undervisning i satslære på hjemstedet Gräfenroda. Samme år startet han med å komponere sin første kantate-årgang under farens oppsyn.
I 1762 reiste Kellner gjennom Tyskland og Nederland, og tilbake igjen i Gräfenroda startet han i 1763 med sin andre kantate-årgang.  I 1764 ble han organist i Kassel, fra 1772 hofforganist og kantor i den lutherske kirka. Han ble i disse stillingene livet ut.

Musikk

Kellner skrev en avhandling i musikkteori Grundriss des Generalbasses, op.16 pt.1 (Kassel, 1783, 1796), som han hadde stor suksess med.
De fleste av Kellners komposisjoner er for tangentinstrumenter og skrevet i en galant stil som påminner om farens komposisjoner, med homofone teksturer og sangbare melodier. Konsertene for cembalo eller piano peker framover mot den klassisistiske konserten og deler fellestrekk med hans samtidige C. P. E. Bach. Mange av Kellners verk var populære i samtiden.
Senegambia

Senegambia  eller Den senegambiske konføderasjon var en løselig organisert konføderasjon mellom de vestafrikanske landene Senegal og Gambia, som er nærmest fullstendig omgitt av Senegal, som eksisterte mot slutten av 1900-tallet. Konføderasjonen ble etablert den 1. februar 1982, etter en avtale mellom de to landene som ble signert den 12. desember 1981. Avtalen hadde til hensikt å promotere samarbeidet mellom landene, men den ble terminert av Senegal den 30. september 1989, fordi Gambia ikke ønsker en utvikling mot en union.
Ruichang

Ruichang (kinesisk: 瑞昌; pinyin: Ruìchāng) er et byfylke i provinsen Jiangxi i Folkerepublikken Kina. Det ligger under byprefekturet Jiujiang.
Befolkningen var på 415 859 innbyggere i 1999.

Kulturminner

Kopperverket i Tongling (Tongling tongkuang yizhi 铜岭铜矿遗址) fra perioden fra Shangdynastiet til Zhoudynastiet ble i 2001 tilføyd på Folkerepublikken Kinas liste over kulturminner.
Rambo III

Handling

John Rambo har funnet indre fred i et kloster i Thailand. Så dukker hans mentor, Colonel Trautman, opp for å be Rambo om hjelp til et topphemmelig oppdrag i Afghanistan der skal de levere våpen til afghanske frihetskjemper som kjemper mot russerne. Et område i Afghanistan er ledet av en særdeles brutal russisk kommandør som har klart å skjerme hele området sitt for innblandinger fra utenforstående. Rambo svarer at hans krig er over, men Trautman vil likevel ta på seg oppdraget. Men da Rambo senere får høre at Trautman har blir tatt til fange i Afghanistan forvandler Rambo seg til en drapsmaskin og reiser etter for å redde ham. På grensen mellom Pakistan og Afghanistan møter han Hamid som skal geleide ham inn i Afghanistan. Hamid kjenner til en rekke huler i fjellene som de reiser gjennom for ikke å bli oppdaget av russerne, og de kommer til en liten landsby. Denne landsbyen har en russisk avhopper som kjenner til russernes base fra innsiden. Rambo klarer etter mye strabaser å befri Trautman, men russerne har ikke tenkt å la dem rømme, og det utvikler seg etterhvert til en dødskamp i de afghanske hulesystemet.

Popularitet og økonomi

Rambo III innbragte $189 millioner dollar på verdensbasis, hvorav $58 millioner i USA. Til sammenligning spilte Rambo 2 inn $300 millioner og First Blood $125 millioner. Den siste, Rambo, spilte bare inn 113 millioner dollar i USA. Rambo III havnet på en 16-plass over de mest innbringende filmene i USA i 1988. Film nummer én havnet på 13-plass, mens film nummer to endte opp som den nest mest innbringende filmen i USA i 1985.
Produksjonskostnadene var på 63 millioner dollar.

Anmelderne

Den fikk blandet til negativ mottakelse av anmelderne, noe som gjenspeiles i at den har fått 39 % på Rotten Tomatoes og 36 % på Metacritic. Den amerikanske filmkritikeren Leonard Maltin gav den 2,5 av 4 stjerner.
Den ble dårlig mottatt av de norske anmelderne. VG og Aftenposten gav den terningkast to, mens Dagbladet og Arbeiderbladet gav den terningkast én. Den norske filmnettstedet CINERAMA gav den terningkast tre i 2001.

Priser og nomineringer

Stallone ble tildelt en Razzie Award i klassen verste mannlige hovedrolle.
Handelskammer

Et handelskammer er et representativt organ som arbeider for å fremme handelens og andre næringsgruppers (kommersielle) interesser.
Handelskamre har eksistert siden 1599, da det første ble grunnlagt i Marseille. Handelskamre er regionale og uavhengige organisasjoner som arbeider for et bedre foretaksklima og for økte handelsrelasjoner, infrastrukturspørsmål og visse spørsmål om besiktninger og handelsbruk. Handelskamre er i de fleste land offentligrettslige subjekt, med obligatorisk medlemskap for foretakene i handelskammerets distrikt. I USA, Storbritannia og i de nordiske landene er dog handelskamre helt private og har frivillig medlemskap. I Sverige er omkring 10 000 foretak medlem i et handelskammer.
Just Walkin' in the Rain

«Just Walkin' in the Rain» er en amerikansk populærmusikksang. Den ble skrevet i 1952 av Johnny Bragg og Robert Riley, fanger ved Tennessee State Prison i Nashville, etter en kommentar gjort av Bragg mens de to krysset gårdsplassen da det regnet. Bragg skal ha sagt: «Her spaserer vi bare i regnet og undres over hva jentene gjør».
Riley antydet at dette kunne danne et godt grunnlag for en sang, og i løpet av få minutter hadde Bragg skrevet to vers. Ettersom Bragg verken kunne lese eller skrive spurte han Riley om å skrive ned teksten mot at han skulle bli kreditert som én av sangens opphavspersoner.
Bragg og hans band, The Prisonaires, spilte senere inn sangen for Sun Records. Den ble en hit på Billboards R&B-liste i 1953. Den best kjente versjonen av sangen ble imidlertid spilt inn på singlen Columbia 4-40729 av Johnnie Ray i 1956. Den lå som # 2 på Billboard Hot 100-listen og som # 1 på den britiske singelisten i syv uker.Ray likte i begynnelsen ikke sangen, men fremførte den på grunnlag av anbefalinger til Mitch Miller. På Rays versjon deltok The Ray Conniff & his Orchestra & Chrous samt én som plystret.

Norsk versjon

Arne Bendiksen har skrevet en norsk tekst. Den norske tittelen er «Jeg plystrer mens jeg går».
Carl Anton Bjerknes

Familie

Carl Anton Bjerknes var sønn av Abraham Isaksen Bjerknes (1786–1838) og Elen Birgitte Holmen (1802–67). Faren var dyrlege i militæret. Carl giftet seg i 1859 med Alette Vilhelmine Dorothea Koren (1837–1923) av slekten Koren. De ble foreldre til ovenfor nevnte Vilhelm Bjerknes (1862–1951) og veiingeniør Ernst Bjerknes (1865–1955).
Modig (film)

Handling

Filmen handler om en tenårig bueskytter ved navn Merida. Hun har tre søsken, trillingene Harris, Hubert og Hamich. Merida er datteren til kong Fergus og dronning Elinor. Hun gjør et skjødesløst valg som gjør at det blir kaos i kongeriket, og må ut på eventyr for å rette på feilen. For å gjennomføre oppdraget må hun stole på ett magisk ønske, buen sin - og ikke minst seg selv og sitt mot.
Den 73. Golden Globe-utdelingen

Den 73. Golden Globe-utdelingen ble avholdt 10. januar 2016 og det ble tildelt priser til de beste prestasjonene innenfor film- og TV-året 2015. Programlederen for prisutdelingen var Ricky Gervais, som også har vært vert tre ganger tidligere. Prisutdelingen ble sendt direkte på TV-kanalen NBC. Nominasjonene for utdelingen ble offentliggjort 10. desember 2015. The Revenant og The Martian vant de gjeveste filmkategoriene for henholdsvis beste dramafilm og beste komedie eller musikal. Mr. Robot og Mozart in the Jungle vant de gjeveste prisene på seriesiden.
Issachar Ber Ryback

Liv

Rybak var ved kunstskolen i Kiev til 1916. Han sluttet seg til en progressiv gruppe malere og var under innflytelse av forkjempere av en moderne jødisk litteratur som David Bergelson og David Hofstein. Malerne Alexander Bogomazow og Alexandra Exter var i Kiev på den samme tiden og i 1913 ble han undervist av dem. 
I 1916 fikk  El Lissitzky og Ryback i oppdrag å lage jødiske kunstminnesmerker fra Schtetler i Ukraina og Hviterussland.
Når han deltok på en utstilling av jødiske malerier og skulpturer i Moskva våren 1917 ble arbeidene hans spesielt fremhevet. 
Under Oktoberrevolusjonen i 1917 tok han del i flerfoldige aktiviteter for å nydefinere avantgardistisk jiddisk kultur og dro derfor til Moskva.
Etter at faren hadde blitt myrdet Pogromene i Ukraina av Petljuras soldater rømte han i april 1921 til Kaunas og i oktober 1921 fikk han visum til Tyskland. 
Til 1924 var han i Berlin og medlem av Novembergruppen og stilte ut sine cubistiske bilder både i Berliner Secession og Juryfreien Kunstausstellung.
Han illustrerte tre små jiddiske eventyrbøker for Miriam Margolin. Hans Schtetl-litografier ble i 1923 utgitt av Schwellen-Verlag. 
På denne tiden hadde den jødiske utdanningsorganisasjonen World ORT kontor i Berlin og han laget utkastet til logoen deres. 
I 1924 forsøkte han igjen å arbeide i Sovjetunionen som scenemaler på jiddiske teater. 
I 1926 emigrerte han til Paris og flyttet ikke tilbake til Russland.
I 1928 hadde han separatutstillinger i „Galerie aux Quatre Chemins“ og i 1929 i „Galerie L’Art Contemporain“. Malestilen hans orienterte seg mot det ekspressjonistiske fargevalget til École de Paris under mellomkrigstiden. Flere utstillinger fulgte i gallerier i The Hague, Rotterdam, Brussel og Antwerpen. I 1935 reiste han til åpningen av utstillingen sin i Cambridge. Den retrospektive utstillingen arrangert av Georges Wildenstein fikk han ikke leve til å se. 
Rybak var samtidig med de jødisk-russiske kunstnerne Natan Issajewitsch Altman, Boris Aronson og Marc Chagall som arbeidet med videreføring av jødisk tradisjon i moderne kunst. 
Det meste av hans etterlatte arbeider er i Museum Ryback i Bat Yam n Israel.
Krokskogen (Rånåsfoss)

Krokskogen på Rånåsfoss i Sørum kommune i Akershus var et 90 dekar stort skogsområde som opprinnelig lå under setra Kroken. Kroken tilhørte gården Svarstad på Blaker. Krokskogen ble kjøpt sammen med Nordre Kroken av Ole Amundsen Sandnes i 1835.
Krokskogen er i dag delvis bebygd med Krokskogen boligfelt.
Ska vi plocka körsbær i min trädgård

«Ska vi plocka körsbär i min trädgård» er en svensk sang med melodi og tekst av Börje Carlsson og Karl Gerhard Lundkvist. Sangen ble fremført av Ann-Christine Bärnsten i Melodifestivalen i 1975. Hun spilte den inn på single for Philips og fremførte den også i pausen i forbindelse med Melodifestivalen 2010.
«Ska vi plocka körsbär i min trädgård» har blitt én av de Melodifestivalbidragene som fremdeles blir spilt regelmessig på radio mange år etter konkurransen.
Sangen fikk spesiell oppmerksomhet fordi den ikke utelukkende ble ansett å handle om å plukke kirsebær i en hage, men også billedlig om kjærlighet og sex. Dette fremgikk først senere for sangeren Ann-Chrstine Bärnsten. At sangen handler om kjærlighet og elskov fremgår allerede av det klassiske bildespråket som blir anvendt: Kirsebærene, hagen og plukkingen representerer den kvinnelige kroppen, kjærlighetsredet og kjærlighetsakten.
Den ble testet på Svensktoppen, hvor den lå i ni uker i perioden 13. april-8. juni 1975 med nummer fem som høyeste plassering.
The Honeypies spilte i 2004 inn en coverversjon av sangen.
Den ble også tolket av det svenske dansebandet The Drifters på albumet Stanna hos mig (2010)

Norsk versjon

Andreas Diesen har skrevet en norsk tekst. På norsk bærer den tittelen «Vil du høste frukter».
Churchill-klubben

Churchill-klubben var en gruppe av danske tenåringer fra Aalborg katedralskole som gjennomførte sabotasjehandlinger mot den tyske okkupasjonsmakten under andre verdenskrig. Gruppen besto av unge gutter i alderen mellom 14 og 17 år samt tre unge menn mellom 20 og 26 år. Churchill-klubbens tilholdssted var Helligåndsklosteret i Aalborg.
Churchill-klubben var sannsynligvis den første motstandsgruppen som ble dannet i Danmark. Under ledelse av den 17 år gamle Knud Pedersen begynte de sine aktiviteter allerede mot slutten av  1941. Aktivitetene var rettet mot de tyske styrkene i Aalborg og var en følge av de tyske okkupasjonsstyrkenes handlinger i Norge. Ungdommene var frustrerte over den manglende handlingsviljen fra de voksnes side, og startet med å fjerne tyske veiskilt og å overmale med dem graffiti. Gruppen lyktes etter hvert med å stjele våpen og gjøre sabotasje mot tysk materiell, herunder å brenne tyske godsvogner.
De lyktes i å gjennomføre 25 sabotasjehandlinger før de ble arresterte av politiet i mai 1942. Men selv etter at de ble fengslet, lyktes de å snike seg unna om natten og gjennomføre nye sabotasjehandlinger. Medlemmer av gruppen slapp ut og vendte tilbake til arresten 19 ganger, før de ble gjenkjent og avslørt av tyske soldater under en flyalarm.
Etter arrestasjonen og avsløringen av de illegale aktivitetene, ble de stilt for tysk krigsrett og de to eldste, Alf Houlberg og Knud Hornbo, ble dømt til henholdsvis 15 og 10 års fengsel, som skulle sones i et tysk fengsel/tukthus.
Etter at de hadde sont rundt seks måneder i tysk fengsel ble Alf Houlberg og Knud Hornbo med de danske myndigheters hjelp fraktet hjem til Danmark fra Tyskland, hvor de fortsatte soningen i Horsens statsfengsel. De øvrige dømte ble satt til soning i Nyborg statsfengsel under lempelige forhold, blant annet fikk de mulighet til å ferdigstile sin skolegang i fengselet. Medlemmene av Churchill-klubben var medlemmer av Konservativ Ungdom i Aalborg.
Knud Pedersen har skrevet fire bøker om Churchill-klubben: Churchillklubben (1946), Breve fra fængslet (1964), Sidste krigsår (1966) og Sagen om Churchillklubben fortalt gennem kilder (1979). Disse ble gjenutgitt i et samleutgave i 2005.
Filmen Gutta fra St.Petri (dansk: Drengene fra Sankt Petri) fra 1991, regissert av Søren Kragh-Jacobsen, basert på Bjarne Reuters roman med samme navn. Den avviker imidlertid en del fra de faktiske hendelsene.
Cuchilla Alta

Geografi

Byen ligger sør i Canelones i Costa de Oro, ved bredden av Río de la Plata.

Historie

Byen ble grunnlagt i 1932.
Baldakin

En baldakin (italiensk baldacchino) er et pryd- og/eller beskyttelsestak av tøy, tre, stein eller annet materiale som er båret av søyler eller som er festet til en bakvegg. Ordet kommer fra middelalderlatin og er avledet av Baldak som var navnet på Bagdad. Opprinnelig betegnet det silkestoff produsert i Bagdad.
Baldakinen kan være plassert over en prekestol, et alter, en seng, en statue eller over en inngang. En baldakin båret av fire søyler over et alter kalles et ciborium. Baldakiner kan også være flyttbare og brukes som verdighetstegn i prosesjoner over en æresperson eller æresgjenstand.
Den europeiske menneskerettighetsprisen

Den europeiske menneskerettighetsprisen eller Europarådets parlamentarikerforsamlings menneskerettighetspris (Council of Europe Human Rights Prize) er en pris opprinnelig innstiftet i 1980 av Europarådets parlamentarikerforsamling til belønning av personer og organisasjoner som har gjort et fremragende arbeid for å verne om eller fremme menneskerettigheter.
Prisen ble første gang utdelt i 1980 og deretter tildelt hvert tredje år til 1998. Det var ren ærespris, og det ble ikke utdelt noe pengebeløp. Nye statutter ble vedtatt i 2007. Prisen endret navn og det ble innført prispenger på 10 000 euro. Med prisen følger også en plakett og et diplom. Etter omleggingen i 2007 utdeles prisen hvert andre år.
Personer og ikke-statlige organisasjoner og institusjoner som arbeider for forsvar av menneskerettighetene i Europa kan sette fram forslag til prisvinnere. Forslag vurderes av en priskomité bestående av tre medlemmer av Europarådets parlamentarikerforsamling og fire menneskerettighetsforkjempere. Priskomiteen innstiller til det faste sekretariat, som avgjør hvem som skal få prisen.
Royal Opera House

Royal Opera House er et operahus i London. Det kalles også «Covent Garden» etter området det ligger i, eller bare «The Garden». Bygningen brukes av Royal Opera, Royal Ballet og Orchestra of the Royal Opera House.
Den nåværende bygningen er det tredje operahuset på stedet. Fasaden, foajeen og auditoriet er fra 1858, mens praktisk talt alt annet skriver seg fra en omfattende renovering i 1990-årene. Det er 2268 seter fordelt på fire losjerader, balkonger og et amfiteatergalleri. Forscenen er 12,2 meter bred og 14,8 meter høy.
Hovedauditoriet er vernet (Grade I).
Attapeu (provins)

Økonomi

Attapeu økonomi er i stor grad landbruksbasert.
Nærheten til Vietnam har provinsen lenge vært en kilde for råvarer og tømmer for tilstøtende regioner i Vietnam. Luksusprodukter av tre eksportett fra Champas havner ble hentet fra steder så langt borte som Attapeu.
I nyere tid har noen vietnamesiske selskaper utvidet inn i Attapeuprovinsen. En av Vietnams største eiendomsutviklere, Hoang Anh Gia Lai-gruppen, har blant annet kjøpt rettighetene til å dyrke gummitrær i provinsen. Selskapet planlegger også å investere i kraftproduksjon, raffinering av sukker og organisk gjødsel. 
Et sukkerprosjekt verdt 100 millioner dollar som innebærer større industrielle anlegg startet i november 2011.
Treblåseinstrument

Et treblåseinstrument er et blåseinstrument hvor lyden blir produsert ved at luft blåses mot en kant eller et vibrende rørblad, eller flis. De ble originalt laget i tre som navnet tilsier, men i dag blir mange laget i metall, noe som kan skape forvirring når det gjelder skillet mellom treblåseinstrumenter og messingblåseinstrumenter.
Jordskjelvet i Chile 2015

Jordskjelvet i Chile 2015 var et svært kraftig jordskjelv natten til den 17. september 2015. Det ble målt til en momentmagnitude på 8,3 og hadde episenter i havet utenfor byen Illapel og ikke så langt fra havnebyen Coquimbo, knapt 250 kilometer nordvest for Chiles hovedstad Santiago de Chile. Jordskjelvet varte i fem minutter og ble fulgt samme dag av et trettitalls kraftige etterskjelv - et av dem med magnituden 7,0. 
Byen Illapel, nord for Santiago, ble hardt rammet, og her befant seg de fleste av de elleve dødsofrene. Tsunamivarslingsenteret for Stillehavet på Hawaii utsendte advarsler om tsunamier over store deler av Stillehavet og i Chile ble rundt en million mennesker evakuert fra kystsoner. Deler av den chilenske kyst ble rammet av bølger på inntil fem meters høyde.